《九日登皋兰山作》
清代·龚景瀚

皋兰山，远在焉支之西千余里，金城城外安有此。

隋人不学误题名，清秋九日策马来，登高远望赤雄哉。

是非往迹何足问，对此茫茫且举杯。持螯饮酒歌慨慷，置身如在青天上。

俯视秦川一气中，万里关河何莽苍。丈夫未得际风云，低头矮屋日论文。

祭酒书生封侯相，功名何必三将军。四顾踌躇忽不乐，满目哀鸿在林薄。

已费司农百万钱，诸君何以忧民瘼。南望况有欃与枪，洞庭两岸纷屯营。

黄河之水滚滚从东去，安得挽入湖湘洗甲兵。

作者简介：（1747—1803）清福建闽县人，字惟广，号海峰。乾隆三十六年进士。历知甘肃诸县。嘉庆元年入总督宜绵军幕，从镇压川楚白莲教军。上《坚壁清野议》。川鄂陕甘等省仿其法行之，成效大著。官至兰州知府。七年十二月底卒。有《澹静斋诗文钞》。